SADA ČITATE U Šibeniku počinje 'Mjesec astronautike': Izložbe i predavanja o raketama i svemiru

U Šibeniku počinje 'Mjesec astronautike': Izložbe i predavanja o raketama i svemiru Mjesec astronautike manifestacija je stara 40 godina koja će se od ovog petka održavati u Šibeniku s ciljem popularizacije astronautike, raketne tehnike i raketnog modelarstva kroz razna predavanja koja su tematikom vezana za ta područja.

24.10.2016, 09:06h24.10.2016, 09:14hA.Pa.

Manifestaciju organiziraju Hrvatski astronautički i raketni savez (HARS) i Hrvatska zajednica tehničke kulture (HZTK), a suorganizatori su šibenske osnovne škole Meterize, Juraj Šižgorić i Juraj Dalmatinac, knjižnica Juraj Šižgorić te Astronomsko astronautičko društvo Zadar (AADZ).

U sklopu Mjeseca astronautike bit će održana i izložba fotografija D. Lozovine, Krešimira Pavleša i Ive Dijana koji je ujedno i autor postava o razvoju astronautike od prvih sovjetskih i američkih svemirskih letjelica pa sve do današnjih nevjerojatnih podviga 'malih svemirskih divova' koji nam svakodnevno iz dalekog svemirskog prostranstva šalju sve više podataka iz kojih saznajemo kako je nastao i kako se razvija Svemir.

Nakon što su s ovom manifestacijom proteklih godina obišli Garešnicu, Zadar, Obrovac, Zagreb, Pulu,Vinkovce, Novu Raču, Rijeku, Novsku, Požegu i mnoge druge gradove, organizatori s ciljem popularizacije atronautike, raketne tehnike i raketnog modelarstva sada stižu u Šibenik kako bi promovirali astronautiku i zainteresirali mlade naraštaje, a naročito osnovce, za raketnu tehniku i raketno modelarstvo.

Njihov program održavat će se od 28. listopada do 18. studenog ove godine, a OVogodišnji Mjesec astronautike posvećen je Krešimiru Pavlešu, dugogodišnjem tajniku Hrvatskog astronautičkog i raketnog saveza, velikom promotoru i zaljubljeniku u astronautiku, raketnu tehniku i raketno modelarstvo, koji je umro ove godine.

Među zanimljivim predavanjima valja istaknuti ono o mogućnostima života na drugim planetima i mjesecima, kako dođi do uzoraka s Mjeseca, asteroida i kometa te 'Sljedećih 3,75 milijuna godina' poznatog stručnjaka za ovu tematiku Korada Korlevića.